《述事，与乃营书后》
清代·洪繻

历尽巉岩经沧海，一波未平一波骇。经尽波涛涉崎岖，一崄未终一崄踰。

我行已过千山万水路，胸中空有明月珠，眼中空有方壶图。

回头试说风尘事，疲于津梁否耶无？初入鏖战荆棘里，心似荆卿怀利匕。

怵惕谈笑两有馀，水濡火热气不靡。下场蹭蹬涉关津，风云泥涂在一身。

方把心情惊爨尾，又将况味尝劳薪。归来秋风飒飒鸣，耳边犹有波浪声。

无端霹雳空中下，报道孙山名下名。自是文章憎命达，利锁名缰苦难脱！

雷焕剑藏十年光，卞和玉受双回刖。萧萧飕飕寂静间，君书寄来自前山。

大罗误传青鸟信，激水若怒蛰龙蟠。君遭与我俱落拓，君更穷途受飘泊。

人生无数翻覆事，吹箫莫唱「声声错」！聪明本与命为仇，华亭老子倒骑牛。

想其睥睨人间世，习见积薪颠倒成玉邱。君不见驽马立仗在御阶，骅骝骐骥骨如柴。

又不见野雀献瑞上玉堂，麒麟鸾凤惊不祥。笑余枉学屠龙技，技成三载无所试！

与君相倾杯酒中，酒酣一座生雄风。与君相话夜灯下，灯残千里知音寡。

去日得交张汝南，把臂共发千秋谈。汝南已死不可作，辄作栖风苦雨不可堪！

琴书几席时相贶，雄心因之减二、三。此意惟君得深悉，今日徘徊无所质。

一纸遥寄王郎歌，明日云山相对出。